訪陶公舊宅
作者：白居易
朝代：唐

paragraphs: 垢塵不汚玉，靈鳳不啄羶。
嗚呼陶靖節，生彼晉宋間。
心實有所守，口終不能言。
永惟孤竹子，拂衣首陽山。
夷齊各一身，窮餓未爲難。
先生有五男，與之同飢寒。
腸中食不充，身上衣不完。
連徵竟不起，斯可謂真賢。
我生君之後，相去五百年。
每讀五柳傳，目想心拳拳。
昔常詠遺風，著爲十六篇。
今來訪故宅，森若君在前。
不慕尊有酒，不慕琴無弦。
慕君遺榮利，老死此丘園。
柴桑古村落，栗里舊山川。
不見籬下菊，但餘墟中煙。
子孫雖無聞，族氏猶未遷。
每逢姓陶人，使我心依然。